
                NÁRODNÁ RADA SLOVENSKEJ REPUBLIKY 
IX. volebné obdobie


N á v r h

UZNESENIE
NÁRODNEJ RADY SLOVENSKEJ REPUBLIKY
  
z  ....  2026,
 
k zohľadňovaniu osobitnej situácie rodín s jedným rodičom a rodín s maloletými deťmi pri realizácií opatrení na konsolidáciu verejných financií
  
Národná rada Slovenskej republiky
A. zaväzuje vládu Slovenskej republiky, 
aby konsolidácia verejných financií bola realizovaná spôsobom, ktorý zohľadňuje a chráni životnú úroveň obyvateľstva, najmä rodín s jedným rodičom a rodín s maloletými deťmi, a aby pri realizácii konsolidačných opatrení nekládla bremeno na tieto rodiny ani neprispievala k nárastu počtu domácností ohrozených chudobou, ale aby systematicky posudzovala dopad jednotlivých opatrení na rodiny s jedným rodičom a rodiny s maloletými deťmi a uprednostňovala také riešenia, ktoré minimalizujú negatívne sociálne dôsledky na tieto rodiny a smerujú k zlepšeniu životných podmienok domácností ohrozených chudobou.

Odôvodnenie
Konsolidácia verejných financií predstavuje nevyhnutný krok k stabilizácii hospodárenia štátu. Je však nevyhnutné, aby bola realizovaná spôsobom, ktorý neprehlbuje sociálne nerovnosti a neohrozuje životnú úroveň najzraniteľnejších skupín obyvateľstva. Analýza Rady pre rozpočtovú zodpovednosť zaoberajúca sa dopadmi konsolidačných opatrení na rok 2026 ukazuje, že práve rodiny v produktívnom veku s pracovným príjmom, najmä rodiny so samostatne zárobkovo činnou osobou a rodiny s deťmi, budú patriť medzi najviac zasiahnuté skupiny.
V dôsledku prijatých opatrení sa v roku 2026 znížia disponibilné príjmy rodín v priemere o 2,1 %, čo predstavuje približne 376 eur ročne. Konkrétne dopady na domácnosti sú významné: jednotlivcovi bez detí klesne ročný príjem o 247 eur (2,2 %), rodine dvoch rodičov s jedným dieťaťom o 742 eur (2,4 %) a rodine dvoch rodičov s dvoma deťmi o 858 eur (2,5 %). Rodina s jedným rodičom a jedným dieťaťom príde v roku 2026 o približne 264 eur. Uvedené údaje potvrdzujú, že rodiny s deťmi budú niesť neprimerane vysokú časť bremena konsolidácie, hoci samotný konsolidačný balíček neobsahuje opatrenia, ktoré by špecificky reflektovali potreby detí.
Osobitne znepokojujúca je situácia rodín s jedným rodičom. Na Slovensku žije viac ako 210-tisíc rodín s jedným rodičom, v ktorých vyrastá vyše 300-tisíc detí, pričom približne 85 % týchto rodín tvoria ženy. Viac ako 40 % rodín s jedným rodičom sa nachádza na hranici finančnej tiesne. Po zaplatení základných výdavkov na bývanie, vzdelávanie a dopravu im často zostáva len minimálna suma na zabezpečenie stravy a ďalších nevyhnutných potrieb. Takmer tri štvrtiny rodín s jedným rodičom nemajú žiadne finančné úspory, čo ich robí mimoriadne zraniteľnými voči rastúcim životným nákladom.
Tieto rodiny sú dlhodobo najviac ohrozené chudobou a sociálnym vylúčením, čo potvrdzujú viaceré oficiálne údaje. V roku 2024 bolo chudobou alebo sociálnym vylúčením ohrozených 980-tisíc obyvateľov Slovenska, teda 18,3 % populácie, pričom ide už o štvrtý medziročný nárast po sebe. Najviac ohrozenou skupinou boli rodiny s jedným rodičom a deťmi, až 37,8 %, nasledované domácnosťami s tromi a viac deťmi (32,7 %). Z hľadiska veku sú najrizikovejšou skupinou deti vo veku 0 – 17 rokov, z ktorých je chudobou ohrozených viac než 22 %.
Rodiny s jedným rodičom čelia kombinácii viacerých znevýhodňujúcich faktorov: sú odkázané na príjem jednej osoby, majú obmedzené možnosti zamestnania z dôvodu starostlivosti o deti, často musia využívať platené služby starostlivosti a flexibilné formy práce sú pre ne spravidla spojené s nižším a menej stabilným príjmom. Ak druhý rodič neplatí výživné alebo ho platí nepravidelne, celá finančná záťaž zostáva na jednom rodičovi, pričom súčasný systém nedokáže tieto výpadky efektívne kompenzovať. Sociálne dávky a štátna podpora pre rodiny s jedným rodičom pritom často nepokrývajú ani základné životné potreby a situáciu ďalej zhoršuje nedostatok dostupného a cenovo prijateľného bývania.
Zákon o rodine síce deklaruje zásadu, že spoločnosť chráni všetky formy rodiny, avšak realita ukazuje, že mnohé rodiny, vrátane rodín s jedným rodičom, zostávajú pri tvorbe verejných politík prehliadané. Rodiny s jedným rodičom pritom nesú plnú zodpovednosť za starostlivosť o deti bez možnosti jej rozdelenia medzi dvoch rodičov, a to aj v situáciách, keď deti ochorejú alebo potrebujú zvýšenú zdravotnú či vzdelávaciu starostlivosť. Napriek tomu slovenský právny poriadok pojem rodiny s jedným rodičom dodnes nepozná, čo štátu znemožňuje tieto rodiny jednoznačne identifikovať a účinne reagovať na ich špecifické sociálne a ekonomické problémy. Absencia jasnej legislatívnej definície tak bráni nastavovaniu adresných opatrení a systematickej pomoci, hoci životná situácia rodín s jedným rodičom sa dlhodobo a preukázateľne zhoršuje. Aj z tohto dôvodu bol na poslednej schôdzi Národnej rady Slovenskej republiky predložený návrh zákona o pomoci jednorodičovským domácnostiam, ktorý zavádza jasnú a doteraz chýbajúcu definíciu ako základný predpoklad cielenej, efektívnej a spravodlivej štátnej podpory. Vládna koalícia má možnosť už na tejto schôdzi parlamentu tento záväzok naplniť podporou predloženého návrhu zákona a umožniť tak štátu konečne poskytovať pomoc rodinám s jedným rodičom adresne, systémovo a účinne.
V čase konsolidácie verejných financií je preto nevyhnutné využívať verejné zdroje adresne a zodpovedne tak, aby neboli prehlbované existujúce sociálne problémy. Systematické posudzovanie dopadov jednotlivých opatrení na rodiny s jedným rodičom a rodiny s maloletými deťmi a uprednostňovanie riešení, ktoré minimalizujú negatívne sociálne dôsledky, je predpokladom sociálne spravodlivej a udržateľnej konsolidácie. Cieľom musí byť ochrana životnej úrovne rodín a zlepšovanie podmienok domácností ohrozených chudobou, aby žiadne dieťa nebolo vystavené chudobe len v dôsledku rodinnej situácie, ktorú si samo nevybralo.
Predkladaný návrh uznesenia je preto reakciou na stav, v ktorom realizácia konsolidačných opatrení bez zohľadnenia ich sociálnych dopadov vedie k zhoršovaniu životných podmienok rodín s maloletými deťmi, najmä rodín s jedným rodičom, a k prehlbovaniu rizika chudoby a sociálneho vylúčenia. Cieľom uznesenia je jasne zdôrazniť potrebu sociálne spravodlivej konsolidácie verejných financií, odmietnuť prenášanie neprimeraného bremena konsolidácie na rodiny s maloletými deťmi a vyvinúť tlak na vládu, aby systematicky posudzovala dopady prijímaných opatrení a uprednostňovala adresné a účinné riešenia smerujúce k ochrane životnej úrovne a zlepšeniu podmienok domácností ohrozených chudobou.

